**Rugăciune pentru părinți**

*Nelu Preda*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Doamne-ai noștri părinți, au plecat, sunt în cer,

Fă-mi-i Doamne tu sfinți, doar atâta îți cer!

Ne-au născut, ne-au crescut, doar din dragostea lor

Și-au trăit în trecut s-avem noi viitor!

Dacă palmele lor n-ar fi fost bătucite,

Dacă rufele lor n-ar fi fost înălbite,

Viața noastr-ar fi fost doar cu lipsuri și rele,

Ei ne-au spus ce-i cu rost, să nu dăm de belele!

Ne-au ținut și prin școli, drămuind toți bănuții,

Au fost mândri de noi, ocupând niște funcții.

I-au crescut mai apoi și pe-ai noștri copii

Din strânsurile lor, să n-avem datorii.

Bătrânețea cea grea, i-a ajuns și pe ei,

Neputința și ea, anii răi, anii grei!

Au plecat, nu mai sunt nici cu noi, nici cu voi-

Doar pe aripi de vânt îi simțim pe-amândoi.

Mamă, tată din cer, să-mi iertați de-am greșit:

Fără voi, cum să cer, să mai fiu fericit?...

Doamne Sfinte, ai grijă de ai noștri părinți,

Și acolo în ceruri, fă-mi-i Doamne Tu, sfinți!